הנסיך חסן בן טלאל

הנסיך חסן בן טלאל (בערבית: الحسن بن طلال; נולד ב-20 במרץ 1947 בעמאן, ירדן) הוא אחיו של חוסיין, מלך ירדן, ויורש העצר בשנים 1965–1999.

ביוגרפיה
חסן הוא בן למשפחת המלוכה ההאשמית. אביו היה המלך טלאל, בנו של המלך עבדאללה הראשון, ואמו הייתה זיין א-שריף בנת ג'מיל. אחיו, המלך חוסיין, מינה אותו לנסיך הכתר באפריל 1965 במקום בנו הפעוט עבדאללה השני, והוא החזיק בתואר עד לנטילתו ממנו ב-1999, בסמוך למותו של המלך חוסיין. חסן מונה בלחץ אמו ועקב דעת הקהל השלילית באותה עת נגד עבדאללה השני שאמו הייתה אנגלייה. עם זאת, על פי גרסה אחרת, המלך חוסיין מינה את חסן מאחר שחשש אז, בשל אי-היציבות ששררה בממלכה, מהתנקשות בחייו ומהעברת כס המלוכה לבנו התינוק. הנסיך חסן מונה אף על פי שהיה לו אח נוסף מבוגר ממנו, מוחמד בן טלאל, שהיה כבר יורש העצר בשנים 1952–1962; מוחמד לא מונה משום שהוא סבל ממחלת נפש כמו אביו, המלך טלאל.

הנסיך חסן התחנך בירדן, וכן באנגליה בסאמר פילדס סקול, בבית הספר הארו. הוא סיים תואר ראשון במזרחנות בהצטיינות בקולג' קרייסט צ'רץ' באוניברסיטת אוקספורד ועבודתו אף הוכרה מאוחר יותר כתואר שני באוניברסיטה. הוא שולט באופן רהוט בשפות ערבית, אנגלית, צרפתית וגרמנית, וכן מדבר טורקית, ספרדית ואורדו, הוא אף למד עברית במסגרת לימודיו האקדמיים.
תפקידים רשמיים
החל מ-1971 קיבל הנסיך חסן את האחריות להוביל את התכנון הכלכלי ארוך הטווח של ירדן. בין התוכניות שקידם היו: הפיכת ירדן למרכז לוגיסטי ותעשייתי אזורי למזרח התיכון, כולל פיתוח נמל עקבה, שבמהלך מלחמת איראן–עיראק הפך לשער כניסה מרכזי עובר עיראק; השקעה בחינוך ברמה האוניברסיטאית, כדי להגביר את הכשרת כוח האדם המיומן במדינה; הקמת סכר אל-וחדה על הירמוך ופיתוח מפעלי חברת האשלג הערבית בחוף ים המלח, וחברת מכרות הפוספט של ירדן כבסיס לתעשייה הכבדה לייצוא.

בינואר 1999, בעודו על ערש דווי, מינה המלך חוסיין את בנו עבדאללה (שהיה למלך ירדן, עבדאללה השני) ליורש העצר. מערכת היחסים בין השניים הייתה תחילה מתוחה והנסיך חסן הודח מכל תפקידיו הרשמיים. בתחילת 2002 מערכת היחסים השתפרה מאוד, והנסיך חסן הפך לחלק מקבוצת היועצים הקרובים של המלך עבדאללה השני.

באפריל 2021, בעקבות המשבר הפוליטי בירדן ומעצרו של הנסיך חמזה בן חוסיין בחשד לביצוע ניסיון הפיכה, המלך עבדאללה השני מינה את הנסיך חסן לטפל במשבר שנוצר סביב הפרשה. בעקבות מעורבות הנסיך חסן, הסכים הנסיך חמזה לחתום על מכתב שבו הביע נאמנות למלך.
יחסים עם ישראל
במשך השנים שימש הנסיך חסן כנציג ירדן לשיחות ומגעים מדיניים עם ישראל. לקראת ועידת השלום במדריד, בסוף 1991, נפגש עם מזכיר הממשלה אליקים רובינשטיין והמשנה לראש המוסד אפרים הלוי כמה פעמים בחודשים שקדמו לוועידה, בנסיעות חשאיות שערכו לירדן, במטרה לדון בהכנת הוועידה כולל שילוב משלחת פלסטינית כחלק ממשלחת ירדן. הנסיך חסן, שידע קצת עברית־מקראית מלימודיו באוקספורד, אף כתב הקדשה בעברית, 'שלום שלום לרחוק ולקרוב' על ספר שהעניק אז לאליקים רובינשטיין. בתקופה זו נרקמו יחסים קרובים בין הנסיך חסן והמלך חוסיין לבין אפרים הלוי.

החל מנובמבר 1993 הוביל הנסיך חסן מצד ירדן את המשא ומתן על פרטי הסכם השלום בין ישראל לירדן, מול שר החוץ שמעון פרס. לאחר חתימת הסכם השלום בין ישראל לירדן מונה לאחראי לקידום שיתוף הפעולה הכלכלי בין המדינות. בין הפרויקטים שבהם היה מעורב במשך השנים היו: פרויקט תעלת הימים הדרומי (הזרמת מי הים האדום לים המלח), הקמת שדה תעופה משותף לאילת ולעקבה, הקמת קרן הון סיכון ישראלית-ירדנית, מסילת רכבת אירביד–חיפה, והקמת מפעל משותף של מפעלי ים המלח וחברת האשלג הערבית. רוב הפרויקטים הוקפאו בעקבות ניסיון ההתנקשות בח'אלד משעל על אדמת ירדן שנכשל.

במרץ 1998 ערך הנסיך חסן ביקור רשמי בישראל, הוא נחת עם במסוק חיל האוויר הירדני בבסיס חיל האוויר בחצור, שם נפגש עם כמה מראשי מערכת הביטחון, כדי לדון בחידוש שיתוף הפעולה הביטחוני בין ישראל וירדן לאחר המשבר בעקבות פרשת משעל. הוא נפגש גם עם ראש הממשלה בנימין נתניהו. באוקטובר 1998 ערך מפגש נוסף בעמאן עם נתניהו והשר אריאל שרון.

בשנת 2000, קיבל תואר דוקטור לשם כבוד מטעם אוניברסיטת חיפה.

במרץ 2005 השתתף הנסיך חסן, לצד השר לאיכות הסביבה שלום שמחון, בכנס בין-לאומי לשיקום נהר הירדן שנערך בנהריים, והדגיש את העובדה "שנושאים אקולוגים חוצים גבולות בין מדינות".
דעותיו
מאז תחילת שנות ה-70 של המאה ה-20 דגל חסן בהתנתקות ירדן מהגדה המערבית והעם הפלסטיני ובמתן דגש על גיבוש לאומיות ירדנית. זאת עקב חשש מההשתלטות הדמוגרפית של הפלסטינים על ירדן. זאת בניגוד לעמדת אחיו המלך חוסיין. עם זאת, הנסיך חסן תמך במשך השנים בעקביות בחתימת הסכם שלום עם ישראל ופתרון הבעיה הפלסטינית. בריאיון ב-1983 לשבועון הישראלי "כותרת ראשית" אמר שהוא תמך בפתרון של קונפדרציה בין ישראל, ירדן והפלסטינים; המבוסס על שיתוף פעולה כלכלי. במרץ 1991, במפגש בין-לאומי שנערך בארצות הברית בנוכחות אבא אבן, הציג שוב את רעיון "הקונפדרציה".

הנסיך חסן דוגל בדו-קיום וסובלנות דתית; הוא אף ניסח, בשיתוף עם אליקים רובינשטיין, סעיף בחוזה השלום בין ישראל לירדן (סעיף 3–9), בו נכתב:.

בינואר 1991, בזמן מלחמת המפרץ, הביע צער על פגיעה באזרחים חפים מפשע, לאחר פגיעת טיל עיראקי ברמת גן.

חיים אישיים
בשנת 1968, הנסיך אל חסן נישא לסרוות' איקראמוללה, שמשפחתו שייכת לאריסטוקרטיה הפיאודלית של מדינת בופאל במרכז הודו. אביה, מוחמד איקראמוללה, היה פוליטיקאי הודי שבחר לעבור לפקיסטן בעת חלוקת הודו והפך שם לדיפלומט. אחיו (דודה של הנסיכה סרוות'), מוחמד הידאיטוללה, שבחר להישאר בהודו, התמנה לנשיא בית המשפט העליון של הודו ה-11 ולאחר מכן, לאחר פרישתו מכס המשפט, מונה לסגן נשיא הודו השישי. אמה של הנסיכה סרוות', בגום שאיסטה סוהרווארדי איקראמוללה, הגיעה ממשפחת סוהרווארדי מבנגל. היא הייתה בתו של חסן סוהרווארדי ובת דודתו של ראש ממשלת פקיסטן, חוסיין שהיד סוהרוורדי.

הנסיך אל חסן ובגום סרוות' איקראמוללה נפגשו לראשונה בלונדון בשנת 1958, כשהיו שניהם ילדים. משפחותיהם הכירו זו את זו היטב והם שיחקו יחד כילדים. הם נישאו בספטמבר 1968⁩. לזוג ארבעה ילדים:
הנסיכה רחמה (נולדה ב-13 באוגוסט 1969)
הנסיכה סומיה (נולדה ב-14 במאי 1971)
הנסיכה בדיה (נולדה ב-28 במרץ 1974)
הנסיך ראשיד (נולד ב-20 במאי 1979)

קישורים חיצוניים



מאמרים מאת הנסיך חסן



 .

הערות שוליים

קטגוריה:המשפחה ההאשמית
קטגוריה:המסדר הוויקטוריאני המלכותי: אבירים וגבירות הצלב הגדול
קטגוריה:מעוטרי מסדר ההצטיינות של הרפובליקה של איטליה
קטגוריה:מקבלי עיטור מסדר ההצטיינות של הרפובליקה של פולין
קטגוריה:יורשי עצר שלא זכו למלוך
קטגוריה:מקבלי תואר דוקטור לשם כבוד מאוניברסיטת חיפה
קטגוריה:בוגרי בית הספר הארו
קטגוריה:ירדנים שנולדו ב-1947